CELEX: C2006/178/68
Language: el
Date: 2006-07-29 00:00:00
Title: Υπόθεση T-153/06: Προσφυγή της  13ης Ιουνίου 2006  — European Association of Euro-Pharmaceutical Companies κατά Επιτροπής

29.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/38
            
         Προσφυγή της 13ης Ιουνίου 2006 — European Association of Euro-Pharmaceutical Companies κατά Επιτροπής
   (Υπόθεση T-153/06)
   (2006/C 178/68)
   Γλώσσα διαδικασίας: η αγγλική
   Διάδικοι
   
      Προσφεύγουσα: European Association of Euro-Pharmaceutical Companies (Βρυξέλλες, Βέλγιο) (εκπρόσωποι: W. Rehmann, M. Hartmann-Rüppel, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κρίνει την προσφυγή παραδεκτή,
            
         
               —
            
            
               να ακυρώσει την απόφαση D/201953 της Επιτροπής, της 10ης Απριλίου 2006, με την οποία απορρίφθηκαν τρεις καταγγελίες της EAEPC κατά της GlaxoSmithKline για παράβαση του άρθρου 82 EΚ,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως της Επιτροπής στις υποθέσεις COMP/38.181, 38.274 και 38.275 — EAEPC κατά Glaxo Greece (Imigran, Lamictal, Severent), που αφορούν τρεις καταγγελίες της προσφεύγουσας σχετικά με την εκ μέρους της Ελληνικής θυγατρικής της GlaxoSmithKline παράβαση του άρθρου 82 EΚ, που απορρέει από την άρνησή της να προμηθεύσει τα τρία φαρμακευτικά προϊόντα Imigran, Lamictal και Severent στους χονδρεμπόρους φαρμάκων και τον συνεπακόλουθο περιορισμό του παραλλήλου εμπορίου. Η προσβαλλόμενη απόφαση πληροφορεί την καταγγέλλουσα ότι η υπόθεση εξετάζεται από την αρμόδια για τον ανταγωνισμό ελληνική αρχή και απορρίπτει τις καταγγελίες βάσει του άρθρου 13 του κανονισμού (ΕΚ) 1/2003 του Συμβουλίου (1).
   Προς στήριξη της προσφυγής της, η προσφεύγουσα ισχυρίζεται ότι η Επιτροπή παρέβη την υποχρέωση αιτιολογήσεως. Κατά την προσφεύγουσα, η απλή αναφορά στο γράμμα του άρθρου 13 του κανονισμού 1/2003 δεν αρκεί για να μπορέσει η καταγγέλλουσα να ελέγξει αν η Επιτροπή έλαβε υπόψη όλα τα πραγματικά περιστατικά και ο δικαστής να ασκήσει την ελεγκτική του εξουσία.
   Η προσφεύγουσα ισχυρίζεται επιπλέον ότι η Επιτροπή παρέβη τα άρθρα 211 και 85 ΕΚ, καθώς και τον κανονισμό 1/2003 μη αφαιρώντας την ευθύνη της υποθέσεως από την αρμόδια για τον ανταγωνισμό ελληνική αρχή βάσει του άρθρου 11, παράγραφος 6, του κανονισμού 1/2003. Κατά την προσφεύγουσα, η Επιτροπή δεν έλαβε υπόψη το ότι η εθνική διαδικασία χρειάζεται πολύ χρόνο για να καταλήξει σε επαρκές αποτέλεσμα, ότι οι καταγγέλλοντες προέβαλαν νέα και βασικά ζητήματα κοινοτικού δικαίου του ανταγωνισμού και έθιξαν προβλήματα τα οποία υφίστανται σε περισσότερα από ένα κράτη μέλη και ότι η Επιτροπή υποχρεούται να εξασφαλίζει την αποτελεσματική εφαρμογή του κοινοτικού δικαίου του ανταγωνισμού.
   
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (Κείμενο που παρουσιάζει ενδιαφέρον για τον ΕΟΧ (ΕΕ L 1, σ. 1).